﻿মুক্তিযুদ্ধের মধ্য দিয়ে স্বাধীনতা অর্জনের পরও অনেক বছর জনগণের খাদ্যের চাহিদা মেটাতে হিমশিম খেতে হয়েছে বাংলাদেশকে। আমদানি করে খাদ্য চাহিদা মেটাতে হতো তখন। এখন দেশের জনসংখ্যা দ্বিগুণেরও বেশি হয়েছে, কমেছে আবাদি জমির পরিমাণ। জলবায়ু পরিবর্তনজনিত কারণে বন্যা, খরা, লবণাক্ততা ও বৈরী প্রকৃতি ছোবল হানছে বার বার- তারপরও খাদ্যশস্য উৎপাদনে বাংলাদেশ বর্তমানে বিশ্বে অনন্য উদাহরণ। সাম্প্রতিক বছরগুলোতে প্রায় চার কোটি টন খাদ্যশস্য উৎপাদনের রেকর্ড গড়েছে বাংলাদেশ। হারানো গৌরব ফিরে পেয়েছে পাট। আবারও 'সোনালি আঁশ' বা 'গোল্ডেন ফাইবার অব বাংলাদেশ' পরিচিতি ফিরে পেতে চলেছে এ দেশ। কৃষিতে বাংলাদেশের সাফল্য ঈর্ষণীয়। এ সাফল্য এসেছে দেশের পরিশ্রমী কৃষক ও দেশপ্রেমী কৃষি গবেষকদের যৌথ প্রয়াসে। কৃষিবান্ধব বর্তমান সরকারের নীতি-কৌশল অনুযায়ী কৃষি উপকরণ সহজলভ্য করায় উৎপাদন বেড়েছে। বাংলাদেশ এখন চাল, মাছ, ফল ও সবজি রফতানিকারক দেশে পরিণত হয়েছে। আগে সারের দাবিতে কৃষককে জীবন দিতে হয়েছে। অথচ এখন চাহিদা মেটানোর পরও গুদামে সার গড়াগড়ি খাচ্ছে। কৃষি উপকরণ ও কৃষি সহায়তা সরাসরি কৃষকের হাতে পৌঁছে দিতে ১০ টাকায় ব্যাংক হিসাব খোলার সুবিধা চালু করেছে সরকার। ফলে প্রতারণার হাত থেকে রক্ষা পেয়েছেন কৃষকরা।